## Educació impulsa la innovació educativa en els centres de la Comunitat Valenciana a través de la figura de l’assessor territorial d’innovació

*** La Direcció General d’Innovació i Inclusió Educativa ha fet un procés de selecció de 15 persones que exerciran les funcions d’assessors territorials d’innovació**

La Conselleria d’Educació, Cultura, Universitats i Ocupació, a través de la Direcció General d’Innovació i Inclusió Educativa, ha fet un procés de selecció d’assessors territorials d’innovació, en forma d’assessors tècnics del servici de formació del professorat -CEFIRE-.

Un total de 15 assessors estaran distribuïts al llarg de tota la Comunitat Valenciana amb l’objectiu principal d’impulsar la innovació, actuant directament i de manera presencial en els centres educatius.

Esta nova figura acompanyarà i assessorarà els centres educatius en la participació dels projectes impulsats des de la Direcció General d’Innovació i Inclusió Educativa.

Així mateix, els assessors detectaran les necessitats dels centres educatius en matèria d’innovació i fomentaran la creació d’una xarxa d’innovació educativa mitjançant l’organització de jornades territorials d’innovació, esdeveniments i trobades que afavorisquen l’intercanvi d’experiències i la difusió de pràctiques innovadores. A més, no solament es fomentarà la participació dels mateixos centres educatius, sinó també la col·laboració amb altres entitats i organismes de l’entorn.

D’altra banda, estos assessors gestionaran els espais temàtics (antigues aules didàctiques) en col·laboració amb els ajuntaments, donant difusió entre els centres educatius i organitzant les visites. En este sentit, el nombre d’espais temàtics s’ampliarà a tot el territori de la Comunitat Valenciana.

Fecha: 23/09/2024